title: Juan Moneva y Puyol
text: Pa o municipio d'a provincia de Zaragoza, se veiga Moneva.
  
  Juan Moneva y Puyol (Pollos, Valladolit, 21 d'agosto de 1871 - Zaragoza, 7 de chulio de 1951) fue un churista, advogau, catedratico d'universidat y politico aragonés naixiu de Castiella quasi de casualidat. Fillo de zaragozanos, s'en tornarían ta la ciudat en 1878, quan teneba 7 anyos, y pa cutio.
  
  Formación 
  Estudió Bachillerato en Zaragoza, a on se tituló en Artes en 1887, y se licenció en Sciencias por a Universidat de Zaragoza en 1892. Dimpués, emprendió a carrera de Dreito, d'a qual se'n licenció en 1895. Dende 1897 fue doctor en Dreito por a mesma Universidat.
  
  Obtenió a catedra de Dreito Canonico en a Univesidat de Zaragoza en 1903 y a exerció más de quaranta anyos dica 1941, quan se chubiló por fuerza.
  
  Personalidat 
  Hombre profundament catolico, teneba como conceptos en alto la honor y la moral, y detestaba la hipocresía, con a qual se concaraba dreito y con gran franqueza, o que le fizo tener bells conflictos con atras personas en a suya vida.
  
  Sentiba gran amor por Aragón, y como churista esfendió firme as particulridatz d'o dreito aragonés contra lo que ell consideraba a «invasión» d'o dreito común. Fue a figura más representativa d'ixe movimiento.Ya enantes d'a Guerra Civil fue vocal en a comisión codificadera de dreitos forals. Dimpués d'o conflicto, fue president d'o Consello d'Estudeos de Dreito Aragonés dende 1940, y promovió a celebración d'o II Congreso de Churisconsultos Aragoneses. Fue fundador y director d'o Estudio de Filología de Aragón.
  
  Amo d'una gran cultura, teneba una visión ampla d'Espanya que le capacitaba pa querer y comprender as atras rechions. De choven, heba viviu en un ambient familiar marcau por l'anti-catalanismo, manimenos d'adulto plegaría a apreciar a cultura de Catalunya, fizo grans amigos catalans entre hombres de Leis y de Letras, leyeba a os grans autors catalans d'a suya epoca y secundó os esfuerzos d'Eduard Toda pa reconstruir o monesterio y  abadía de Poblet. Plegó a estar miembro d'a Reyal Academia de Buenas Letras de Barcelona y de l'Institut d'Estudis Catalans.
  
  Tamién estaría miembro d'a Reyal Academia de Buenas Letras de Sevilla, a Real Academia Española, a Reyal Academia de Sciencias Morals y Politicas de Madrit y a Reyal Academia de Churisprudencia y Lechislación.
  
  Referencias
  
  Se veiga tamién 
   Francesc Cambó.
   Estudio de Filología de Aragón.
  
  Catedraticos d'Aragón
  Churistas d'Aragón
  Miembros d'a Real Academia Española
  Muertos en Zaragoza
  Naixius d'a provincia de Valladolit
  Politicos d'Aragón
  1871 (naixencias)
  1951 (muertes)